Mediasatutuokio eskareille
Kohderyhmä: esikoululaiset
Tavoitteet: opitaan satu- ja tietokirjan ero ja mistä löytää luotettavaa tietoa
Kesto noin 30 minuuttia
Tarvikkeet mukaan tunnille:
· Kirjat:
· Tom Nicoll: Kaikkein nopein on gepardi
· Anne Hakulinen: Eläinten ennätyskirja
· 4 (laminoitua) A3- kokoista kuvaa kuvanmuokkauksella käsitellyistä eläimistä. Kuvat Pixabay: SarahRichterArt

Aloitus
Ohjaajan esittäytyminen.
Alustus: “Tänään pohditaan yhdessä mikä on totta ja mikä ei.”
Voi jutella aiheesta, jos lapset keksii sanottavaa.
“Aloitetaan lukemalla tämä kirja, Kaikista nopein on gepardi. Mitä te ajattelette, onkohan se totta, mitä kannessa sanotaan?”
Lasten tuumia.
“Katsotaan selviääkö asia lukemalla.”

Luetaan kirja ”Kaikkein nopein on gepardi” (Tom Nicoll).
Esittele kansilehtiaukeaman eläinten huippunopeudet. Lue pari esimerkkiä, esim. hitain etana, koira, ihminen, rusakko, nopein gepardi.
Lue kirja.
Keskustellaan:
“Mitä luulette, voisiko etanat voittaa gepardin?”
“Puhutaan nyt siitä, mikä on totta ja mikä ei. Oliko tässä kirjassa jotain, mikä ei tunnu mahdolliselta oikeassa elämässä? Voiko leijona ajaa kuormurilla tai kettu paloautolla? Mikä tässä kirjassa voisi olla totta ja mikä keksittyä? Mitä hassua kirjassa oli?”
Lapset voi kertoa mikä oli hassua ja mitä ajattelevat. Keskustelua.
“On olemassa erilaisia kirjoja, tarinoita eli satukirjoja ja tietokirjoja. Onko tämä tietokirja vai satukirja?”
Lapset arvailee.
“Satukirjahan se on. Tätä kutsutaan kuvakirjaksi, koska siinä on isot kuvat ja aika vähän tekstiä. Mitä eroa on satukirjalla ja tietokirjalla?”
Arvailuja.
Avaa kirjasta sisätakakannen eläinten nopeudet.
“Kirjan lopussa esitellään nopeudet uudestaan, mutta eihän siellä olekaan nopeimpana gepardi vaan joku haukka!”
Lapset voi pöyristyä.
“Jos haluaisit tietää, mikä on oikeasti nopein eläin, mistä voisit löytää tiedon?”
Lapset arvailee.

Tutustutaan tietokirjaan, esim. ”Eläinten ennätyskirja” (Anne Hakulinen)
“Yksi hyvä paikka etsiä tietoa on tietokirjat. Tässä meillä on tietokirja eläimistä. Täällä on erilaisten juoksevien, uivien ja lentävien eläinten huippunopeuksia. Katsotaan gepardin nopeutta. Tässä sanotaan, että 120 km/h on väitetty nopeus, ei sanota, että se varmasti on totta. Mutta mikä on nopein eläin? Se on kirjan mukaan muuttohaukka, joka voi lentää 250 km/h vauhtia. Eli gepardi ei ole kaikkein nopein eläin, vaikka kun luimme kuvakirjan, tuntui että aivan hyvin gepardi voisi olla maailman nopein eläin.”
”Tietokirjojen tieto on yleensä totta, koska:
- Tieto perustuu huolelliseen tutkimukseen
- Asiantuntijat tarkistavat tiedon (esim. tutkijat ja opettajat)
- Tiedon hankinnassa käytetään luotettavia lähteitä (esim. tutkimuksia ja tilastoja)
- Jos huomataan virhe, se korjataan ennen kuin painetaan uusi kirja”
“Tietokirjoissa voi kuitenkin olla vanhentunutta tietoa. Tietokirjoissa ei aina ole kaikki totta, esimerkiksi jos jotain asiaa tutkitaan uudelleen ja saadaan uutta tietoa. Vaikka löydetään muuttohaukkaa nopeampi eläin. Silloin tämä tietokirja antaisi vanhaa tietoa, kun siinä lukee, että muuttohaukka on nopein. Tietoja pitäisi päivittää ja tehdä uusi kirja.”

Mistä muualta löytää tietoa?
Lasten vastauksia.
“Netistä, kirjoista. Aikuiset auttaa etsimään, aikuiselta voi aina kysyä. Kirjastosta voi kysyä, me autetaan löytämään keino tiedon löytämiseen, oli se sitten kirjoista tai netistä.”
”Tekoäly ei kerro oikeita vastauksia, aina pitää tarkistaa tieto myös muualta.”

Kuvatehtävä
Katsotaan muokattuja kuvia. “Netistä löytää nopeasti tietoa, mutta onko se aina totta?”
“Voiko tällainen kukka olla olemassa?”
> Näytä kissakukka-kuvaa.
“Entä tällainen eläin?”
> Näytä karhupingviini-kuvaa.
“Voiko valas uida taivaalla?”
> Näytä valaskuvaa.
“Mitä sanotte tästä kuvasta, näyttääkö oikealta? Valokuvaako oravat pikkiriikkisiä tyttöjä? Miltä se kuulostaa?”
> Näytä oravakuvaa.
“Miltä nämä kuvat näyttävät teidän mielestänne? Onko aidon näköisiä?”
Lasten vastauksia ja keskustelua.
“Mun mielestä on aika aidon näköisiä. Mutta ei näytä uskottavilta. Vaikka oravalla olisi pikkuinen kamera, ei voi olla noin pikkuruista tyttöä. Tai sitten tyttö olisi normaalin kokoinen ja orava ihan valtava. Sekään ei kuulosta uskottavalta, mitä sanotte?”
”Netissä on paljon tietoa, mutta myös paljon keksittyjä juttuja, joilla kalastellaan huomiota. Netissä voi olla sellaisia kuvia tai videoita, jotka näyttävät ihan todellisilta, mutta eivät oikeasti ole. Kuvia ja videoita voi olla muokattu näyttämään aidoilta tai ne voivat olla tekoälyn tekemiä.”
“Nämä kuvat on muokattuja. Niitä ei ole vain otettu kameralla, niitä on muokattu tietokoneella. Tyttö on pienennetty ja oravalla on ehkä oikeassa valokuvassa ollut kädessä käpy, ehkä kävyn tilalle on muokattu kamera.”
“Netissä on paljon asioita, jotka näyttää todellisilta, mutta ei oikeasti ole. Siksi kannattaa ajatella omilla aivoilla, kun tulee vastaan tietoa, tekstiä tai kuvia tai videoita. Uskotko, että näkemäsi asia voi olla oikeasti olemassa. Aina voi kysyä, mitä mieltä aikuinen on. Aikuinen auttaa löytämään oikean tiedon.”
“Onko kysymyksiä?”
Saa kysyä.

Lopetus
Näytä kuvia ja kysy, mitkä olivat lemppareita.
“Kiitos ja heippa. :)"



Vinkit toiminnallisuuden lisäämiseksi
· Kuvatehtävään voit ottaa mukaan myös oikeita kuvia. Anna lasten ensin tutkia kuvia, ja sitten kysele kuva kerrallaan, mikä kuva on totta ja mikä ei. Lapset voi myös ohjeistaa vastaamaan liikkumalla, esim. kyykkyyn, jos vastaus on ei, ja kädet kohti taivasta, jos vastaus on kyllä.
· Jos ryhmä on levoton, tee kirjojen lukemisen lomassa eläinjumppa. Tehkää muutamia jumppaliikkeitä, esim. ”lennetään kuin muuttohaukka” (heilutellaan sivuilla suoria käsiä), ”uidaan kuin kala” (uintiliikkeitä paikallaan), ”ollaan kuin kirahvi” (kurotellaan käsillä kohti taivasta). Voit myös antaa lasten keksiä jumppaliikkeitä.

